
Betegtájékoztató: Információk a felhasználó számára
Kálium-R tabletta

kálium-klorid
Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
· Tartsa meg a betegtájékoztatót, mert a benne szereplő információkra a későbbiekben is szüksége lehet.

· További kérdéseivel forduljon kezelőorvosához vagy gyógyszerészéhez.

· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha betegsége tünetei az Önéhez hasonlóak.

· Ha Önnél bármely mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.
A betegtájékoztató tartalma:

1.
Milyen típusú gyógyszer a Kálium-R tabletta és milyen betegségek esetén alkalmazható?

2.
Tudnivalók a Kálium-R tabletta szedése előtt

3.
Hogyan kell szedni a Kálium-R tablettát?

4.
Lehetséges mellékhatások

5
Hogyan kell tárolni a Kálium-R tablettát?

6.
A csomagolás tartalma és egyéb információk
1. Milyen típusú gyógyszer a Kálium-R tabletta és milyen betegségek esetén alkalmazható?

A készítmény alkalmazható alacsony kálium vérszintet okozó állapotokban – hányás, hasmenés, mellékvesekéreg-túlműködés (hiperfunkció), vese-(renális) eredetű fokozott káliumvesztés, kortikoszteroid-kezelés esetén – a vér alacsony káliumszintjének megelőzésére, illetve megszüntetésére, káliumhiány kezelésére.

2.
Tudnivalók a Kálium-R tabletta szedése előtt
Ne szedje a Kálium-R tablettát:

 - ha allergiás a hatóanyagra vagy a gyógyszer (6. pontban felsorolt) egyéb összetevőjére;
 - ha magas a kálium vérszintje (hiperkalémia);

 - ha szűkület vagy lelassult működés figyelhető meg az emésztőrendszerében.

A Kálium-R tabletta fokozott elővigyázatossággal alkalmazható

A kezelés megkezdése előtt a gyógyszert rendelő orvost tájékoztassa minden korábbi, illetve jelenleg fennálló betegségéről.

Különösen fontos, hogy tájékoztassa kezelőorvosát, ha:

- gyomor-bélrendszeri betegségben (például fekély) szenved vagy korábban volt ilyen betegsége;
- vesebetegségben szenved vagy korábban volt ilyen betegsége;

- szívbetegségben szenved;

- cukorbetegségben szenved;

- mellékvesekéreg-elégtelenségben szenved;

- a vérében a savas anyagok mennyiségének növekedését állapították meg;

- a vérében a magnézium szintje alacsony és vízhajtó kezelést is kap;

- digitálisz- (szívelégtelenség kezelésekor alkalmazott gyógyszer) kezelésben részesül;

- ha a kezelés alatt súlyos hányás, hasi fájdalom, puffadás vagy emésztőrendszeri vérzés jelentkezik.
Hasi röntgenvizsgálat esetén a tabletta szedéséről az orvost tájékoztatni kell, ugyanis a bevett tabletta maradványa 8 órán belül röntgenárnyékot ad.

Egyéb gyógyszerek és a Kálium-R tabletta
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett egyéb gyógyszereiről, beleértve a vény nélkül kapható készítményeket is.
Különösen fontos, hogy kezelőorvosa tudjon arról, ha Ön:

· bizonyos vérnyomáscsökkentőket (ACE-gátlók, béta-blokkolók) szed,
· káliummegtakarító vízhajtót szed,
· szívgyógyszereket (digitálisz) szed,
· nem-szteroid gyulladáscsökkentőket (például indometacin) szed,
· vesekárosító gyógyszereket (például ciszplatin, aminoglikozidok) kap,
· a szervezet immunrendszerének működését befolyásoló gyógyszert (ciklosporin) szed,
· gyomor-bélműködést lassító gyógyszereket szed,
· heparint kap.
Terhesség és szoptatás

Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével.

Terhesség, szoptatás időszakában csak a terápiás előny/kockázat gondos mérlegelésével, szigorú orvosi felügyelet mellett adható.

A készítmény hatásai a gépjárművezetéshez és gépek kezeléséhez szükséges képességekre

Nincs adat ami arra utalna, hogy a készítmény rontja a gépjárművezetéshez és gépek kezeléséhez szükséges képességeket.

3.
Hogyan kell szedni a Kálium-R tablettát?
A gyógyszert mindig a kezelőorvosa által elmondottaknak megfelelően szedje. Amennyiben nem biztos abban, hogyan szedje a gyógyszert, kérdezze meg kezelőorvosát vagy gyógyszerészét.

A gyógyszert csak orvosi javaslatra és orvosi ellenőrzés mellett szabad szedni.

A gyógyszer adagját és a kezelés időtartamát a kezelőorvos határozza meg, a vér káliumkoncentrációjának alapján.

Káliumhiány kezelésére a szokásos napi adag 3-6 tabletta. Egyszerre maximum 2 tabletta vehető be.

Káliumhiány megelőzésére szokásos napi adagja 1 tabletta.
A tablettát egészben, szétrágás nélkül, sok folyadékkal (1 pohár vízzel), étkezés közben vagy utána kell bevenni.

Ha az előírtnál több Kálium-R tablettát vett be
Rögtön jelentkeznie kell kezelőorvosánál vagy sürgősségi osztályon.

A magas káliumszint sokáig tünetmentes maradhat.

A túladagolás tünetei: alacsony vérnyomás, testsúlycsökkenés, zavartság, EKG-eltérések, izomgyengeség, később izombénulások, szívritmuszavarok, szívmegállás.

Ha elfelejtette bevenni a Kálium-R tablettát

Az elfelejtett adagot ne pótolja, hanem folytassa a gyógyszer szedését a következő esedékes időpontban, a szokásos adagban.

Ha bármilyen további kérdése van a készítmény alkalmazásával kapcsolatban kérdezze meg kezelőorvosát vagy gyógyszerészét.

4.
Lehetséges mellékhatások
Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Nem ismert gyakoriságú mellékhatások (a gyakoriság a rendelkezésre álló adatokból nem állapítható meg):

hasi kellemetlen érzés, hasmenés, puffadás, emésztőrendszeri vérzés (tünete lehet a szurokszéklet vagy a véres széklet), emésztőrendszeri elzáródás, emésztőrendszeri fekélyesedés és az emésztőrendszer falának kilyukadása, hányinger, hányás, magas káliumkoncentráció a vérben (hiperkalémia).

A hatóanyag kioldódása után a tabletta fel nem szívódó maradványa a széklettel távozik a szervezetből.

Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.

A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.

5.
Hogyan kell a Kálium-R tablettát tárolni?
A gyógyszer gyermekektől elzárva tartandó.

Legfeljebb 25 °C-on tárolandó.
A dobozon feltüntetett lejárati idő (EXP:) után ne szedje ezt a gyógyszert. A lejárati idő az adott hónap utolsó napjára vonatkozik.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.

6.
A csomagolás tartalma és egyéb információk
Mit tartalmaz a Kálium-R tabletta?
Hatóanyag: 1000 mg kálium-kloridot (= 524,44 mg K+ = 13,3 mmol K+) tartalmaz tablettánként.

Segédanyagok: magnézium-sztearát, talkum, cetil-alkohol, poli-vinil-butiral, vízmentes kolloid szilícium-dioxid.
Milyen a Kálium-R tabletta külleme és mi tartalmaz a csomagolás?

Retard tabletta: fehér, márványos, szagtalan, kerek, mindkét oldalán domború felületű tabletta. Átmérője: 13 mm, magassága 5,3-5,7 mm.
Csomagolás: 30 db vagy 50 db tabletta PVC//Al buborékcsomagolásban és dobozban.

Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja:

Bausch Health Ireland Limited

3013 Lake Drive, 

Citywest Business Campus, 

Dublin 24, D24PPT3
Írország
Gyártó:

ICN Polfa Rzeszów S.A., ul. Przemysłowa 2, 35-105, Rzeszów, Lengyelország

OGYI-T-3580/01
30×

50×

